## Pravilnik o postupku, kriterijima i rokovima za provedbu Nacionalnog programa promicanja audiovizualnog stvaralaštva

### NN 152/2009 (18.12.2009.), Pravilnik o postupku, kriterijima i rokovima za provedbu Nacionalnog programa promicanja audiovizualnog stvaralaštva

HRVATSKO AUDIOVIZUALNO VIJEĆE

3737

Na temelju članka 15. Zakona o audiovizualnim djelatnostima (»Narodne novine«, br. 76/07) Hrvatsko audiovizualno vijeće na prijedlog ravnatelja Hrvatskog audiovizualnog centra, a uz prethodno pribavljeno mišljenje Ministarstva kulture, donosi

PRAVILNIK

O POSTUPKU, KRITERIJIMA I ROKOVIMA ZA PROVEDBU NACIONALNOG PROGRAMA PROMICANJA AUDIOVIZUALNOG STVARALAŠTVA

Članak 1.

Ovim Pravilnikom uređuje se postupak raspisivanja javnog poziva, uvjeti podnošenja prijave, kriteriji za dodjelu sredstava, rad umjetničkih savjetnika i Umjetničkog vijeća, nadzor nad namjenskom potrošnjom sredstava, utvrđuje se što se smatra niskoproračunskim i složenim filmom, kao i Program potpora sukladno posebnim propisima o državnim potporama.

AUDIOVIZUALNO STVARALAŠTVO

JAVNI POZIV ZA POTICANJE AUDIOVIZUALNOG STVARALAŠTVA

Članak 2.

Sredstva za audiovizualno stvaralaštvo temeljem ovoga Pravilnika dodjeljuju se putem Javnog poziva za dodjelu sredstava za poticanje audiovizualnog stvaralaštva (u daljnjem tekstu: Javni poziv).

Vijeće na temelju prijedloga ravnatelja HAVC-a (u daljnjem tekstu: ravnatelj) raspisuje Javni poziv sukladno Nacionalnom programu promicanja audiovizualnih djelatnosti (u daljnjem tekstu: Nacionalni program), odnosno Godišnjem planu ostvarenja Programa.

Javni poziv raspisuje se u dva roka, i to u prvom i trećem tromjesečju godine. Rezultati se objavljuju 80 dana po zatvaranju Javnog poziva koji ne smije biti otvoren dulje od 30 dana.

Javni poziv objavljuje se u dnevnom tisku i na internetskoj stranici HAVC-a.

Članak 3.

Na Javni poziv mogu se prijaviti projekti namijenjeni javnom prikazivanju u sljedećim kategorijama:

• dugometražni igrani filmovi

• debitantski dugometražni igrani filmovi

• kratkometražni igrani filmovi

• dugometražni dokumentarni filmovi

• kratkometražni dokumentarni filmovi

• animirani filmovi

• eksperimentalni filmovi

• koprodukcije (dugometražni filmovi)

te djelomično ili potpuno realizirani filmovi u svim navedenim kategorijama.

Članak 4.

Pravo sudjelovanja na Javnom pozivu za sve kategorije iz članka 3. ovoga Pravilnika imaju:

– domaće fizičke osobe

– pravne osobe registrirane za proizvodnju audiovizualnih djela sa sjedištem u Republici Hrvatskoj

– nezavisni producenti/-ice, zajednički s redateljima/-icama, sa scenarijem za koji su stekli autorska prava ili potpisali rezervaciju, tj. opciju s autorom/-icom, a u svrhu snimanja audiovizualnog djela.

Pravo sudjelovanja na Javnom pozivu nemaju:

– naručeni filmovi

– nastavni filmovi

– filmski projekti namijenjeni marketingu i reklami

– redatelji/-ice i producenti/-ice koji/-e su u dosadašnjem radu prekršili/-e ugovorne i zakonske obaveze prema HAVC-u, Ministarstvu kulture i sudionicima u realizaciji projekta

– redatelji/-ice i producenti/-ice s istim projektom za koji su već dobili sredstva na jednom od prethodnih Javnih poziva

– redatelji/-ice u kategoriji dugometražnog igranog filma kojima je već odobren dugometražni igrani film na nekome od prethodnih javnih poziva, sve dok se ne izvrši kolaudacija ranije odobrenog dugometražnog igranog filma.

Članak 5.

Javnom pozivu obavezno se prilaže prijavnica (koja se može dobiti u HAVC-u ili na internetskoj stranici HAVC-a) za svaki projekt.

Uz prijavnicu obvezatno se prilažu sljedeći podaci o:

– uspjehu prethodnih filmova redatelja/-ice i producenta/-ice na domaćim i međunarodnim festivalima

– broju gledatelja u hrvatskim kinima i međunarodnoj distribuciji te

– o svim dogovorenim i predviđenim izvorima financiranja.

Prijave s nepotpunim podacima uz koje nije priložena tražena dokumentacija, kao i prijave koje se ne dostave u navedenom roku neće se uvrstiti u Javni poziv niti razmatrati.

Članak 6.

Projekt koji se prijavljuje na Javni poziv treba sadržavati dokaz o autorskim pravima (izjavu ili ugovor o reguliranim autorskim pravima za scenarij), operativni plan projekta, plan financiranja i financijski plan filma u kunskim iznosima te bonitet producenta/-ice (Bon-1 i Bon-2), sve na hrvatskom jeziku, te sljedeće priloge po kategorijama:

U kategoriji dugometražnih i kratkometražnih igranih filmova potrebni su:

– dovršeni scenarij

– sinopsis (razrađena ideja filma na jednoj do dvije kartice)

– redateljska koncepcija.

U kategoriji debitantskih dugometražnih igranih filmova potreban je i izbor dosadašnjih radova u DVD formatu.

U kategoriji dugometražnih i kratkometražnih dokumentarnih i eksperimentalnih

filmova potrebni su:

– scenarij ili treatment

– sinopsis (razrađena ideja filma na najmanje pola stranice)

– redateljska koncepcija.

U kategoriji animiranih filmova potrebni su:

– scenarij s likovnim predlošcima

– razrađena redateljska koncepcija.

Članak 7.

Financijski plan filmova obvezatno sadrži:

– troškove filma do prve tonske kopije;

– naknadu produkcijske kuće ne višu od 7% ukupnog financijskog plana;

– eksploatacijske i prezentacijske troškove koji uključuju najmanje jednu tonsku kopiju s podnaslovima na engleskom jeziku te komplet reklamnih fotografija i promotivnog materijala;

– trošak izrade jedne 35-milimetarske tonske kopije (tzv. sigurnosne kopije) filma za trajnu pohranu u Hrvatskoj kinoteci, a za filmove snimljene izvorno na elektroničkom nosaču jednu kopiju na istovrsnom nosaču;

– trošak izrade najmanje jedne 35-milimetarske kopije za hrvatsku kinodistribuciju.

Za djelomično ili potpuno realizirane filmove prilaže se i detaljan izračun utrošenih sredstava, specifikacija visine potrebnih sredstava za potpuno dovršenje filma te realizirani materijal/film na uvid.

Članak 8.

Sav navedeni natječajni materijal s prilozima koji se predaje na Javni poziv treba biti ovjeren i potpisan od strane nositelja projekta – producenta/-ice i redatelja/-ice.

Za projekte koji se više puta prijavljuju na Javni poziv moraju se označiti i obrazložiti izmjene u natječajnom materijalu.

KOPRODUKCIJE DUGOMETRAŽNIH FILMOVA S MANJINSKIM HRVATSKIM UDJELOM

Članak 9.

Pri proizvodnji koprodukcija dugometražnih filmova s manjinskim hrvatskim udjelom (u daljnjem tekstu: manjinske koprodukcije) primjenjuju se pravila Europske konvencije o filmskoj koprodukciji i/ili važećih bilateralnih koprodukcijskih sporazuma koje je Republika Hrvatska sklopila s drugim zemljama (u daljnjem tekstu: Europska konvencija).

Pod manjinskim koprodukcijama podrazumijevaju se one koprodukcije u kojima udio hrvatskog producenta/-ice (uključujući potporu HAVC-a, vlastito ulaganje producenta/-ice, ulaganje televizija, prodaju televizijskih prava, distribucijske ugovore, neizravna ulaganja itd.) ne prelazi 20% ukupnog budžeta filma i koje se mogu kvalificirati kao službene koprodukcije prema odredbama Europske konvencije i/ili važećim bilateralnim koprodukcijskim sporazumima koje je Republika Hrvatska sklopila s drugim zemljama.

Članak 10.

Sredstva za manjinske koprodukcije dodjeljuju se putem Javnog poziv za dodjelu sredstava za manjinske koprodukcije koji je otvoren tijekom cijele godine uz tromjesečno donošenje odluka.

Članak 11.

Uvjeti za prijavu projekta za dodjelu sredstava za poticanje manjinske koprodukcije su, uz opće uvjete prijave prema ovom Pravilniku, sljedeći:

– projekt mora imati već osiguranih 50% potrebnih financijskih sredstava prema planu financiranja i financijskom planu koji su sastavni dio natječajne dokumentacije i

– jedan dio osiguranih sredstava mora biti osiguran u matičnoj zemlji većinskog producenta.

Članak 12.

U manjinskim koprodukcijama sudjelovanje HAVC-a u financiranju hrvatskih producenata/-ica ne može biti manje od 10%, osim ako to ne traži koproducent.

U manjinskoj koprodukciji, ovisno o financijskom sudjelovanju koproducentskih strana, obvezatna je zastupljenost hrvatske strane u umjetničkom i/ili tehničkom osoblju, a najmanje 60% odobrenih sredstva mora biti potrošeno u Republici Hrvatskoj.

Republika Hrvatska obvezatno se navodi kao zemlja proizvodnje, prema redoslijedu zastupljenosti i sukladno utvrđenom omjeru sudjelovanja u manjinskoj koprodukciji.

Članak 13.

Nadležno tijelo za izdavanje potvrde o statusu službene koprodukcije u skladu s odredbama Europske konvencije i/ili važećim bilateralnim koprodukcijskim sporazumima koje je Republika Hrvatska sklopila s drugim zemljama jest HAVC.

Hrvatski koproducent dužan je najkasnije 30 dana prije početka snimanja filma HAVC-u podnijeti molbu za dodjelu privremenog službenog koprodukcijskog statusa i dostaviti sljedeću dokumentaciju:

– prijavnicu za dodjelu statusa međunarodne koprodukcije

– koprodukcijski ugovor ili predugovor

– ugovor o raspodjeli prihoda sklopljen između koproducenata

– primjerak sinopsisa i scenarija filma na hrvatskom jeziku te

– dokaz o reguliranim autorskim pravima.

Za dodjelu konačnog službenog koprodukcijskog statusa hrvatski koproducent dužan je najkasnije 30 dana po završetku filma dostaviti HAVC-u sljedeću dokumentaciju:

– prijavnicu

– ispis konačne najave i odjave s jasno označenim državljanstvima članova tehničke i umjetničke ekipe te

– konačno financijsko izvješće o troškovima produkcije koje prikazuje sve promjene troškova u odnosu na preliminarni financijski plan dostavljen uz prijavu za dodjelu privremenog službenog koprodukcijskog statusa.

VREDNOVANJE PROJEKATA

Članak 14.

Razmatranje i vrednovanje projekata prijavljenih na Javni poziv obavljaju, sukladno članku 16. Zakona, umjetnički savjetnici za pojedine kategorije i to:

• dva umjetnička savjetnika za dugometražni i kratkometražni igrani film

• jedan umjetnički savjetnik za dugometražni i kratkometražni dokumentarni film

• jedan umjetnički savjetnik za animirani film te

• jedan umjetnički savjetnik za eksperimentalni film.

Članak 15.

U svrhu vrednovanja scenarija za pojedine kategorije filmova, Vijeće na prijedlog ravnatelja imenuje umjetničke savjetnike prvenstveno iz redova uglednih filmskih djelatnika, a po potrebi i drugih kulturnih djelatnika.

Umjetnički savjetnici imaju zadaće utvrđene člankom 16. stavkom 2. Zakona.

Umjetnički savjetnici nemaju pravo prijave na Javne pozive za vrijeme trajanja mandata.

Umjetnički savjetnici čiji je rad u prvom mandatu Vijeće ocijenilo uspješnim mogu biti ponovo imenovani za još jedno mandatno razdoblje.

Umjetnički savjetnici imaju pravo na naknadu za svoj rad. Visinu naknade utvrđuje ravnatelj.

Članak 16.

Umjetnički savjetnici čine Umjetničko vijeće koje ima zadaće utvrđene člankom 17. Zakona.

Članak 17.

Vijeće na prijedlog ravnatelja u svrhu vrednovanja financijskih i operativnih planova projekata prijavljenih na Javni poziv imenuje jednog financijskog savjetnika, i to prvenstveno iz redova uglednih filmskih djelatnika, a po potrebi i drugih kulturnih djelatnika.

Financijski savjetnik ima sljedeće zadaće:

– analizira i provjerava financijski plan;

– uspoređuje financijski plan s operativnim;

– analizira operativni plan;

– uspoređuje financijski plan sa scenarijem i procjenjuje njegovu realnost;

– predlaže iznos sufinanciranja projekta te

– sudjeluje u radu i donošenju odluka Umjetničkog vijeća.

Mandat financijskog savjetnika traje do donošenja pravomoćnih odluka o raspodjeli sredstava prema Javnom pozivu za koji je imenovan. Ista osoba može biti najviše dva puta uzastopno imenovana financijskim savjetnikom. Financijski savjetnik čiji je rad u prvom mandatu Vijeće ocijenilo uspješnim može biti ponovno imenovan za još jedno mandatno razdoblje.

Financijski savjetnik nema pravo prijave na Javne pozive za vrijeme trajanja mandata.

Financijski savjetnik ima pravo na naknadu za svoj rad. Visinu naknade utvrđuje ravnatelj.

KRITERIJI VREDNOVANJA PROJEKATA NA JAVNOM POZIVU

Članak 18.

DUGOMETRAŽNI IGRANI FILM – NAJVIŠE 100 BODOVA

|  |  |
| --- | --- |
|  | bodovi |
| SCENARIJ | od 0 do 50 |
| REDATELJ/-ICA | a+b+c+d-  najviše do 30 |
| a) cjelokupni opus redatelja/-ice | od 1 do 3 |
| b) koncepcija novog projekta | od 1 do 5 |
| c) USPJEH ZADNJEG DUGOMETRAŽNOG  FILMA:  broj prodanih kinoulaznica filma:  preko 5.000 gledatelja  preko 10.000 gledatelja  preko 15.000 gledatelja  preko 20.000 gledatelja  preko 25.000 gledatelja  preko 30.000 gledatelja  preko 35.000 gledatelja  preko 40.000 gledatelja | najviše 8  1  2  3  4  5  6  7  8 |
| d) USPJEH ZADNJEG DUGOMETRAŽNOG FILMA: festivali | ukupno najviše 22 |
| Cannes, Berlin, Venecija |  |
| konkurencija, sudjelovanje | 6 |
| konkurencija, Grand Prix | 10 |
| konkurencija, ostale nagrade | 8 |
| popratni program, sudjelovanje | 4 |
| popratni program, nagrade | 7 |
| Ostali A festivali |  |
| konkurencija, sudjelovanje | 4 |
| konkurencija, Grand Prix | 8 |
| konkurencija, ostale nagrade | 6 |
| popratni program, sudjelovanje | 2 |
| popratni program, nagrade | 4 |
| B festivali |  |
| konkurencija, sudjelovanje | 1 |
| konkurencija, Grand Prix | 4 |
| konkurencija, ostale nagrade | 3 |
| popratni program, nagrade | 2 |
| popratni program, sudjelovanje | 0 |
| Oscar, EFA, Zlatni globus |  |
| kandidatura za Oscara | 2 |
| nominacija za Oscara | 8 |
| Oscar | 10 |
| selekcija EFA-e | 5 |
| nominacija za EFA nagrade | 8 |
| nagrada EFA-e | 10 |
| nominacija za Zlatni globus | 8 |
| Zlatni globus | 10 |
| Nacionalni festivali |  |
| Grand Prix | 3 |
| nagrada kritike | 2 |
| nagrada publike | 2 |
| ostale nagrade | 1 |
| PRODUCENT/ICA | najviše 20 |
| a) cjelokupni opus producenta/-ice i dokumentacija za novi projekt | do 10 |
| b) USPJEH ZADNJA 2 DUGOMETRAŽNA FILMA: broj kinoulaznica | ukupno najviše 5 |
| – preko 5.000 gledatelja | 1 |
| – preko 10.000 | 2 |
| – preko 20.000 | 5 |
| c) USPJEH ZADNJA 2 DUGOMETRAŽNA FILMA: festivali | ukupno najviše 5 |
| B festivali |  |
| Konkurencija | 1 |
| Nagrada | 2 |
| A festivali, Oscar, EFA |  |
| popratni program festivala | 2 |
| konkurencija | 3 |
| nominacija Oscara ili nagrada EFA-e, Zlatni globus | 5 |
| Nacionalni festivali | ukupno najviše 5 |
| Grand Prix | 3 |
| nagrada publike | 2 |
| ostale nagrade | 1 |

Debitantski dugometražni igrani filmovi vrednuju se unutar kategorije debitantskog dugometražnog igranog filma.

Za festivale dugometražnog igranog filma valjana je lista relevantnih međunarodnih festivala koji se vrednuju u procjeni opusa, o čemu se moraju dostaviti odgovarajuću dokazi. Listu sastavlja stručno osoblje HAVC-a i ažurira je jednom u dvije godine.

KRATKOMETRAŽNI IGRANI FILM (do 60 minuta) – NAJVIŠE 100 BODOVA

|  |  |
| --- | --- |
| SCENARIJ | Do 70 |
|  |  |
| REDATELJ/-ICA | Ukupno maksimalno 20 |
| a) koncepcija prijavljenog projekta | Do 10 |
| b) redateljski opus | Do 5 |
| c) uspjeh zadnjeg filma | Do 5 |
|  |  |
| PRODUCENT/-ICA | Ukupno maksimalno 10 |
| a) dokumentacija prijavljenog projekta | Do 5 |
| b) producentski opus | Do 5 |

EKSPERIMENTALNI FILM – NAJVIŠE 100 BODOVA

|  |  |
| --- | --- |
| SINOPSIS ILI SCENARIJ | Do 50 |
|  |  |
| REDATELJ/-ICA | Ukupno maksimalno 40 |
| a) redateljska koncepcija | Do 10 |
| b) redateljski opus | Do 30 |
|  |  |
| PRODUCENT/-ICA | Ukupno maksimalno 10 |
| a) dokumentacija prijavljenog projekta | Do 5 |
| b) producentski opus | Do 5 |

KRATKOMETRAŽNI DOKUMENTARNI FILM – NAJVIŠE 100 BODOVA

|  |  |
| --- | --- |
| SINOPSIS/ SCENARIJ | Do 50 |
| REDATELJ/-ICA | Ukupno maksimalno 30 |
| a) redateljski pristup i koncepcija prijavljenog projekta | Do 20 |
| b) uspjeh ranijih filmova | Do 10 |
|  |  |
| PRODUCENT/-ICA | Ukupno maksimalno 20 |
| a) dokumentacija prijavljenog projekta | Do 10 |
| b) producentski opus | Do 10 |

DUGOMETRAŽNI DOKUMENTARNI FILM – NAJVIŠE 100 BODOVA

|  |  |
| --- | --- |
| SINOPSIS/ SCENARIJ | Do 50 |
| REDATELJ/-ICA | Ukupno maksimalno 30 |
| a) redateljski pristup i koncepcija prijavljenog projekta | Do 20 |
| b) uspjeh ranijih filmova | Do 10 |
|  |  |
| PRODUCENT/-ICA | Ukupno maksimalno 20 |
| a) dokumentacija prijavljenog projekta | Do 10 |
| b) producentski opus | Do 10 |

ANIMIRANI FILM

|  |  |
| --- | --- |
| SCENARIJ/ LIKOVNI PREDLOŠCI | Do 50 |
|  |  |
| REDATELJ/-ICA | Ukupno maksimalno 30 |
| a) redateljski pristup i koncepcija prijavljenog projekta | Do 10 |
| b) uspjeh ranijih filmova | Do 20 |
|  |  |
| PRODUCENT/-ICA | Ukupno maksimalno 20 |
| a) dokumentacija prijavljenog projekta | Do 10 |
| b) producentski opus | Do 10 |

Za kratki igrani, dokumentarni, animirani i eksperimentalni film valjana je lista relevantnih međunarodnih festivala koji se vrednuju u procjeni opusa. Listu sastavlja stručno osoblje HAVC-a i ažurira je jednom u dvije godine. Za sve vrste vrijedi uspjeh na nacionalnom festivalu (DHF) prema sljedećem bodovanju: Grand Prix DHF-a (3), nagrada žirija (2), nagrada kritike »Oktavijan»(2).

LISTA PRIORITETA

Članak 19.

Umjetničko vijeće sastavlja Listu prioriteta prema zadanim tablicama i vlastitim prosudbama.

Lista prioriteta predlaže se Vijeću radi prihvaćanja i ocjene broja projekata koji se mogu sufinancirati na pojedinom Javnom pozivu, uvažavajući prioritete Liste i financijske mogućnosti HAVC-a.

Pri određivanju sredstava za financiranje pojedinog projekta mora se voditi računa o tome jesu li odobrenom projektu već dodijeljena sredstva za neku od ranijih faza proizvodnje (razvoj scenarija, razvoj projekta).

Pri utvrđivanju Liste prioriteta mora se voditi računa da tijekom jedne godine mora biti odobreno sufinanciranje najmanje jednog dugometražnog igranog debitantskog filma.

PRIHVAĆENI PROJEKTI

Članak 20.

Prihvaćena audiovizualna djela mogu biti niskobudžetna, standardna i složena djela.

Niskobudžetnim djelima smatraju se audiovizualna djela čiji troškovnici ne prelaze sljedeće okvire:

• dugometražni igrani filmovi – 10.000.000 kuna

• debitantski dugometražni igrani filmovi – 10.000.000 kuna

• kratkometražni igrani filmovi – 1.000.000 kuna

• dugometražni dokumentarni filmovi – 1.000.000 kuna

• kratkometražni dokumentarni filmovi – 500.000 kuna

• animirani filmovi – 80.000 kuna po minuti

• eksperimentalni filmovi – 300.000 kuna.

Složena djela su ona koja su od posebne kulturne važnosti, a zahtijevaju složeniju logističku podršku, kao što su povijesni filmovi, filmovi opsežnije scenografske gradnje, filmovi snimani na nedostupnim terenima ili u objektima od posebnog značaja i zahtjeva, filmovi koji se cijeli snimaju izvan grada sjedišta produkcijske kuće, filmovi kompliciranijih animacijskih tehnika, znanstveno-fantastični filmovi i slično.

Sva se ostala audiovizualna djela smatraju standardnim.

Članak 21.

Za prihvaćene projekte sklopit će se predugovor o sufinanciranju između HAVC-a s jedne strane te producenta/-ice i redatelja/-ice s druge strane (u daljnjem tekstu: predugovor) u roku od 30 dana od dana kada je Vijeće prihvatilo projekt.

Producent/-ica i redatelj/-ica dugometražnih igranih filmova, debitantskih dugometražnih igranih filmova, dugometražnih koprodukcijskih filmova, dugometražnih dokumentarnih filmova i dugometražnih animiranih filmova predugovorom se obvezuju da će zatvoriti financijsku konstrukciju odobrenog filma i donijeti dokaze o tome (ugovore koji to potvrđuju) najkasnije u roku od dvije godine od potpisivanja predugovora, a producent/-ica i redatelj/-ica kratkometražnih igranih, dokumentarnih, animiranih i eksperimentalnih u roku od godinu dana od potpisivanja predugovora.

Producent/-ica i redatelj/-ica predugovorom sklopljenim s HAVC-om preuzimaju obvezu realizacije filma do njegova završetka, sukladno priloženom i odobrenom operativnom planu.

Članak 22.

Ukoliko producent/-ica i redatelj/-ica ne izvrše obvezu iz članka 21. stavka 2. ovoga Pravilnika, gube pravo na odobrena sredstva HAVC-a, predugovor se smatra raskinutim, a ugovor se neće sklopiti. Sredstva utrošena u svrhu pretpriprema koja ne prelaze 5% ukupno odobrenih sredstava od strane HAVC-a ne vraćaju se, ali se za njih mora HAVC-u predati detaljan obračun.

Članak 23.

Stručna služba HAVC-a priprema predugovore i ugovore, utvrđuje ispunjavanje predugovornih i ugovornih obveza u svakoj fazi sufinanciranja te obavlja i druge poslove vezane uz realizaciju ugovora i financiranje, a uz dogovor s producentom/-icom obavlja i poslove promidžbe i prodaje hrvatskog filma.

DINAMIKA ISPLATE

Članak 24.

HAVC će sredstva osigurana za financiranje odobrenih filmova isplatiti na žiroračun producenta/-ice u pravilu sljedećom dinamikom:

Za dugometražni igrani film:

– 5% odobrenih sredstava nakon potpisivanja predugovora za fazu pretpriprema;

– 40% sredstava na početku priprema po dostavljanju i prihvaćanju novog financijskog i operativnog plana ukoliko je došlo do bitne promjene u odnosu na inicijalne, o čemu se mora pribaviti suglasnost HAVC-a, te nakon dostavljanja dokaza (ugovora) o zatvaranju financijske konstrukcije, nakon čega se sklapa ugovor;

– 40% na početku snimanja slike, nakon dostavljanja popisa umjetničkih i tehničkih suradnika filma (popis članova ekipe) te ugovora o uređenju autorskih prava glede scenarija, režije, filmske fotografije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/-icama i koautorima/-icama audiovizualnog djela, osim ugovora koji regulira glazbena prava koji treba dostaviti prije kolaudacije filma;

– 10% po završetku snimanja slike;

– 5% nakon kolaudacije i nakon što se utvrdi da su sve odredbe ugovora ispunjene.

Nositelj projekta, producent/-ica i redatelj/-ica dugometražnih igranih filmova, koji se sufinanciraju sredstvima HAVC-a obvezatni su dopustiti javno prikazivanje filma i prijaviti film u program nacionalnog festivala.

Za kratki igrani, dokumentarni i eksperimentalni film:

– 50% od ukupnog odobrenog iznosa nakon potpisivanja predugovora;

– 40% prije početka snimanja po dostavljanju i prihvaćanju novog financijskog i operativnog plana ukoliko je došlo do bitne promjena u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije, nakon dostavljanja popisa umjetničkih i tehničkih suradnika filma (popis članova ekipe) i ugovora o uređenju autorskih prava glede scenarija, režije, filmske fotografije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/-icama i koautorima/-icama audiovizualnog djela, osim ugovora koji regulira glazbena prava koji treba dostaviti prije kolaudacije filma, nakon čega se sklapa ugovor;

– 10% nakon kolaudacije filma i nakon što se utvrdi da su sve odredbe ugovora ispunjene.

Za dugometražni dokumentarni film:

– 40% od ukupnog iznosa nakon potpisivanja predugovora;

– 50% prije početka snimanja po dostavljanju i prihvaćanju novog financijskog i operativnog plana ukoliko je došlo do bitne promjene u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije, nakon dostavljanja popisa umjetničkih i tehničkih suradnika filma (popis članova ekipe) te ugovora o uređenju autorskih prava glede scenarija, režije, filmske fotografije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/-icama i koautorima/-icama audiovizualnog djela, osim ugovora koji regulira glazbena prava koji treba dostaviti prije kolaudacije filma, nakon čega se sklapa ugovor;

– 10% nakon kolaudacije filma i nakon što se utvrdi da su sve odredbe ugovora ispunjene.

Za animirani film:

– 50% nakon prihvaćanja projekta i potpisivanja predugovora;

– 40% nakon završene faze olovke ili animatika po dostavljanju i prihvaćanju novog financijskog i operativnog plana ukoliko je došlo do bitne promjene u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije, nakon dostavljanja popisa umjetničkih i tehničkih suradnika filma (popis članova ekipe) i kopije ugovora o uređenju autorskih prava glede scenarija, režije i svih drugih elemenata autorskih prava sukladno Zakonu o autorskom pravu i srodnim pravima sa svim autorima/-icama i koautorima/-icama audiovizualnog djela, osim ugovora koji regulira glazbena prava koji treba dostaviti prije kolaudacije filma, nakon čega se sklapa ugovor;

– 10% nakon kolaudacije filma i utvrđivanja da su sve odredbe ugovora ispunjene.

Za manjinske koprodukcije:

– 60% od ukupnog odobrenog iznosa nakon potpisivanja ugovora po dostavljanju i prihvaćanju novog financijskog i operativnog plana ukoliko je došlo do bitne promjene u odnosu na inicijalne, o čemu se mora pribaviti suglasnost HAVC-a te nakon dostavljanja dokaza (ugovora) o zatvaranju financijske konstrukcije i ugovora s koproducentima;

– 20% prije početka snimanja, nakon dostavljanja popisa umjetničkih i tehničkih suradnika filma (popis članova ekipe);

– 20% nakon kolaudacije filma i nakon što se utvrdi da su sve odredbe ugovora ispunjene.

OBVEZE NOSITELJA PROJEKATA ZA SVE KATEGORIJE FILMA

Članak 25.

Producent/-ica i redatelj/-ica su obvezatni/-e pridržavati se konačnog financijskog plana i operativnog plana za realizaciju filma koji je sastavni dio ugovora ili prilog ugovoru.

Producent/-ica je obvezan/-na nakon svake faze u proizvodnji filma dostaviti obračun utrošenih sredstava HAVC-a i obračun ukupnih sredstava, što je uvjet za dobivanje sljedeće rate sredstava.

O svakom bitnom odstupanju od financijskog i operativnog plana redatelj/-ica i producent/-ica dužni/-e su obavijestiti HAVC.

Ako producent/-ica i redatelj/-ica tijekom izvršenja preuzetih ugovornih obveza namjeravaju promijeniti financijski plan za više od 20% dužni su pribaviti suglasnost.

Ukoliko dođe do značajnih promjena u operativnom i financijskom planu projekta, HAVC zadržava pravo promjene datuma i dinamike isplate sredstava.

Ukoliko HAVC procijeni da nastalo odstupanje ugrožava projekt te da je do njega došlo pogreškom producenta/-ice ili redatelja/-ice, ima pravo jednostrano raskinuti ugovor s redateljem/-icom i producentom/-icom.

Članak 26.

Koprodukcijski ugovori moraju sadržavati odnose ulaganja svih koproducenata s jasno navedenim pravima hrvatskog/-e producenta/-ice. Svi financijski i koprodukcijski ugovori moraju biti usklađeni s ovim Pravilnikom te dostavljeni HAVC-u.

Članak 27.

Producent/-ica je obvezan u roku 90 dana po proizvodnji filma, a najkasnije u roku od 30 dana nakon zahtjeva HAVC-a, dostaviti HAVC-u:

– izvješće sa specifikacijom ukupno utrošenih sredstava (ostvarivanja prihoda i izvršenje rashoda za cjelokupnu realizaciju filma, kopije ugovora i računa do iznosa sredstava dodijeljenih od HAVC-a, konačni plan financiranja u kojem moraju biti navedeni svi iznosi i izvori financiranja filma te plan podjele ostvarene dobiti);

– nakon prve godine prikazivanja besplatno jednu kopiju filma s podnaslovima na jednom stranom jeziku radi nekomercijalnog prikazivanja u sklopu Dana/Tjedana hrvatske kulture, odnosno prezentacije i promidžbe hrvatske kinematografije u svijetu, koja se zbog odgovarajućih uvjeta čuvanja pohranjuje u Hrvatskoj kinoteci;

– promidžbeni materijal (10 plakata filma i 50 DVD-eva s engleskim podnaslovima, press kit koji sadrži fotografije iz filma, biografiju, filmografiju redatelja/-ice i producenta/-ice, sinopsis filma na hrvatskom i engleskom jeziku u elektroničkom obliku),

Hrvatskoj kinoteci dužan je dostaviti u prvoj godini prikazivanja besplatno jednu nekorištenu kopiju filma s odgovarajućom dokumentacijom, a godinu dana nakon snimanja filma na trajno čuvanje izvorno gradivo snimljenoga filma (originalne zapise/negative slike i tona), sukladno Zakonu o arhivskom gradivu i arhivima.

Sva dokumentacija koja se dostavlja HAVC-u treba biti ovjerena i potpisana od strane nositelja projekta – producenta/-ice i redatelja/-ice.

Članak 28.

Producent/-ica je obvezan/-na sredstva HAVC-a koristiti isključivo za proizvodnju ugovorenog filma i redovito voditi poseban specificirani troškovnik utrošenih sredstava, koji je obvezan/-na u svako doba predočiti na zahtjev HAVC-a, kao i sve informacije i dokumentaciju o proizvodnji filma.

Članak 29.

HAVC putem svoje stručne službe ili na drugi pogodan način prati i nadzire utrošak sredstava do visine iznosa koji je HAVC dodijelio.

Ako se utvrdi da producent/-ica i/ili redatelj/-ica ne izvršavaju preuzete ugovorne obveze, HAVC će razmjerno neizvršenim obvezama i poslovima umanjiti sredstva, odnosno zatražiti povrat sredstava sukladno odredbama ugovora.

Članak 30.

Ako redatelj/-ica u tijeku izvršavanja ugovora odbije završiti svoje obveze u realizaciji filma ili ako zbog više sile to ne može učiniti, ne može se protiviti da se njegov/njezin dosadašnji doprinos upotrijebi za dovršenje filma.

Na već dani doprinos za realizaciju filma redatelj/-ica ima odgovarajuća autorska prava sukladno posebnom ugovoru s producentom/-icom i Zakonom o autorskom pravu i srodnim pravima i razmjerno količini snimljenog materijala.

Ako se doprinos redatelja/-ice može iskoristiti za dovršenje filma te je realizacija filma moguća bez njegova/njezina daljnjeg sudjelovanja i dodatnih troškova, HAVC u dogovoru s producentom/-icom neće zahtijevati povrat redatelju/-ici već odobrenih i isplaćenih sredstava koji odgovaraju njegovu/njezinu doprinosu realizaciji filma.

Ako se doprinos redatelja/-ice ne može iskoristiti za dovršenje filma ili realizacija filma nije moguća bez njegova/njezina daljnjeg doprinosa ili dodatnih troškova, a ne postoje ni okolnosti koje bi ga/nju objektivno sprečavale da završi svoj doprinos realizaciji filma (viša sila), na povrat sredstava i naknadu prouzročene štete primjenjuju se odredbe ugovora.

Članak 31.

Slučajeve nastalog spora između producenata i sudionika u realizaciji projekta te slučajeve u kojima producent/-ica i redatelj/-ica žele prekinuti suradnju, a o tome ne mogu sami postići dogovor, rješavat će posebno etičko vijeće sastavljeno od predstavnika HAVC-a, predstavnika Društva hrvatskih filmskih redatelja, predstavnika Hrvatske udruge producenata i predstavnika Hrvatskog društva filmskih djelatnika.

Članovi etičkog vijeća imenuju se za svaki slučaj posebno, pri čemu treba voditi računa da nisu u sukobu interesa.

Članak 32.

Producent/-ica i redatelj/-ica obvezatni su zatražiti kolaudaciju gotovog filma najkasnije 30 dana nakon njegovog završetka.

Kolaudacija filma može se obaviti na zahtjev HAVC-a ili na prijedlog producenta/-ice već u fazi dovršene montaže.

Ukoliko umjetnički savjetnici u postupku kolaudacije utvrde da su tijekom snimanja filma učinjene promjene o kojima nisu bili obaviješteni, a koje su bitno izmijenile smisao odobrenog filma, imaju pravo odbiti kolaudaciju, a HAVC može pokrenuti postupak za povrat do tada isplaćenih sredstava.

Članak 33.

Ako se tijekom rada na filmu ukažu objektivne smetnje koje onemogućuju izvršenje preuzetih ugovornih obveza prema utvrđenom planu i ugovorenom roku (viša sila ili druge objektivne teškoće), producent/-ica i redatelj/-ica obvezatni/-e su o tome bez odlaganja obavijestiti HAVC. U protivnom odgovaraju za nastalu štetu.

Producent/-ica i redatelj/-ica obvezatni/-e su bez odlaganja obavijestiti HAVC i o promjeni drugih bitnih okolnosti koje se odnose na realizaciju filma.

Članak 34.

Producent/-ica je obvezan/-na svoje odnose i ugovorne obveze s trećim osobama koje sudjeluju u realizaciji filma urediti u skladu s važećim zakonskim propisima, ovim Pravilnikom i potpisanim sporazumima sa strukovnim udrugama, vodeći računa o obvezama preuzetim prema ugovoru sklopljenim s HAVC-om.

Članak 35.

Raspodjela čistog prihoda uredit će se posebnim ugovorima između HAVC-a i producenta/-ice.

Čisti prihod audiovizualnog djela obračunat će producent/-ica nakon što oduzme troškove produkcije, promocije, distribucije i prodaje od ukupnog prihoda ostvarenog prodajom i iskorištavanjem djela, a konačni obračun provodi se nakon tri godine javnog prikazivanja.

HAVC-u pripada udio u čistom prihodu ostvaren korištenjem i distribucijom filma, što će se utvrditi ugovorom između HAVC-a i producenta/-ice.

Producent/-ica će sredstva uplatiti na žiroračun HAVC-a u roku od 15 dana od dana uplate sredstava na njegov/njezin žiroračun.

Ostvarenu dobit HAVC će koristiti za daljnju potporu hrvatskom filmu.

Članak 36.

Ako HAVC odbije kolaudaciju ili se na osnovi dostavljenih izvješća i uvida u dokumentaciju utvrdi da film nije realiziran, neće isplatiti ostatak sredstava, a producent/-ica i redatelj/-ica obvezatni su HAVC-u vratiti do tada primljena sredstva u roku od 30 dana od dana primitka zahtjeva za povrat sredstava.

U slučaju iz stavka 1. ovoga članka, HAVC ima pravo zaračunavati producentu/-ici zakonsku zateznu kamatu, počevši od dana uplate tih sredstava, i zahtijevati naknadu štete na ime izgubljene dobiti koja je prouzročena nerealizacijom filma i kršenjem odredbi ovog Pravilnika.

HAVC može u ovim slučajevima zahtijevati izvješće o učinjenim troškovima koje će izraditi neovisni i ovlašteni knjigovođa.

Članak 37.

HAVC se može odreći prava na povrat sredstava ako zaključi da se radi o posebnim uvjetima, tj. ako se u tijeku rada na filmu ukažu objektivne smetnje koje onemogućuju izvršenje Programa prema utvrđenom planu i ugovorenom roku (viša sila ili druga objektivna teškoća).

HAVC može u bilo kojem trenutku tražiti od producenta/-ice i redatelja/-ice dodatnu dokumentaciju koja mu je potrebna u ostvarivanju njegovih prava.

Članak 38.

Producent/-ica i redatelj/-ica ne mogu bez suglasnosti HAVC-a tražbine koje proizlaze iz ugovora prenijeti na treću osobi.

Članak 39.

Sredstva kojima HAVC sufinancira odobreni filmski projekt su nepovratna, osim u slučajevima reguliranim ovim Pravilnikom, neispunjavanja odredaba ugovora te ostvarene dobiti od komercijalne eksploatacije filma.

Članak 40.

HAVC ima pravo u dogovoru s producentom/-icom prikazivati film u zemlji i inozemstvu odabranoj publici na nekomercijalnim projekcijama u okviru posebnih kulturnih događanja.

HAVC u dogovoru s producentom/-icom također može u svrhu promidžbe filma u zemlji i inozemstvu koristiti isječke iz filmova, fotografije iz filma, dijaloške scene te dijelove glavne glazbene teme iz filma koji je sufinancirao, uz uvjet da navede točno imena svih suradnika u svojim publikacijama, uključujući i CD-ROM i Internet.

HAVC ima pravo objavljivati sve informacije o filmu u sklopu svojih promidžbenih aktivnosti, osim ako to nije drukčije pisano ugovoreno s producentom/-icom.

Na svim najavama i svim promidžbenim materijalima filma mora biti jasno istaknuto da je film sufinanciran sredstvima HAVC-a i mora se koristiti službeni logo HAVC-a.

HAVC ima pravo naručiti kopije filma za svoje potrebe u skladu s ovim Pravilnikom i u dogovoru s producentom/-icom.

Pravo prikazivanja koje ima HAVC u skladu s ovim Pravilnikom ne povlači obvezu plaćanja bilo kakve naknade producentu/-ici ili drugima, osim ako to nije posebno ugovoreno.

SUFINANCIRANJE MATERIJALA NAMIJENJENOG FESTIVALSKOJ DISTRIBUCIJI I PROMOCIJI FILMA

Članak 41.

Po kolaudaciji i završetku filma dodjeljuju se sredstva producentu/-ici za izradu materijala namijenjenog festivalskoj distribuciji i promociji filma u fiksnom iznosu.

Sredstva će se isplatiti na žiroračun producenta/-ice sljedećom dinamikom:

– 80% u roku 30 dana od izrade prve tonske kopije filma;

– 20% po predanom obračunu i materijalima koji pripadaju HAVC-u.

Sredstva za izradu kopija dodjeljivat će se nakon poziva na međunarodne festivale sukladno listi relevantnih međunarodnih festivala koju sastavlja stručna služba HAVC-a i ažurira je jednom u dvije godine.

Članak 42.

Od dodijeljenih sredstava korisnik je dužan proizvesti minimalno:

Za dugometražni igrani film:

– 2 beta verzije s podnaslovima na engleskom jeziku, od kojih HAVC po potrebi može zatražiti jednu;

– 300 DVD-a s podnaslovima na engleskom jeziku (od kojih 100 komada pripada HAVC-u za promociju i distribuciju na međunarodnim filmskim festivalima i sajmovima);

– 50 plakata na engleskom jeziku (od kojih 5-10 pripada HAVC-u za promociju i distribuciju na međunarodnim filmskim festivalima i sajmovima);

– 1000 promidžbenih letaka na engleskom jeziku (od kojih 400 pripada HAVC-u za promociju i distribuciju na međunarodnim filmskim festivalima i sajmovima);

– press kit na engleskom jeziku na elektroničkom mediju (CD, DVD) koji sadrži 4 fotografije iz filma u visokoj rezoluciji (min. 300 dpi), sinopsis filma od 400 znakova i od 200 znakova, biografije redatelja/-ice, scenarista/-ice i producenta/-ice, glavnih glumaca i njihove fotografije, podnaslov filma, trailer i dijalog-listu na engleskom jeziku. Korisnik prema slobodnoj procjeni može umnožiti press kit u određenoj količini na tiskanom ili elektroničkom mediju.

Za dokumentarni film:

– 3 beta verzije s podnaslovima na engleskom jeziku, od kojih HAVC po potrebi može zatražiti jednu;

– 200 DVD-a s podnaslovima na engleskom jeziku (od kojih 70 komada pripada HAVC-u za promociju i distribuciju na međunarodnim filmskim festivalima i sajmovima);

– 20 plakata na engleskom jeziku (od kojih 5-10 pripada HAVC-u za promociju i distribuciju na međunarodnim filmskim festivalima i sajmovima);

– 600 promidžbenih letaka na engleskom jeziku (od kojih 300 pripada HAVC-u za promociju i distribuciju na međunarodnim filmskim festivalima i sajmovima),

– press kit na engleskom jeziku na elektroničkom mediju (CD, DVD) koji sadrži 4 fotografije iz filma u visokoj rezoluciji (min. 300 dpi), sinopsis filma od 400 znakova i od 200 znakova, biografije redatelja/-ice, scenarista/-ice i producenta/-ice, glavnih glumaca i njihove fotografije, podnaslov filma, trailer i dijalog-listu na engleskom jeziku. Korisnik prema slobodnoj procjeni može umnožiti press kit u određenoj količini na tiskanom ili elektroničkom mediju.

Za kratki igrani i animirani film:

– 2 beta verzije s podnaslovima na engleskom jeziku, od kojih HAVC po potrebi može zatražiti jednu;

– 200 DVD-a s podnaslovima na engleskom jeziku (od kojih 70 komada pripada HAVC-u za promociju i distribuciju na međunarodnim filmskim festivalima i sajmovima);

– 20 plakata na engleskom jeziku (od kojih 5-10 pripada HAVC-u za promociju i distribuciju na međunarodnim filmskim festivalima i sajmovima);

– 600 promidžbenih letaka na engleskom jeziku (od kojih 300 pripada HAVC-u za promociju i distribuciju na međunarodnim filmskim festivalima i sajmovima);

– press kit na engleskom jeziku na elektroničkom mediju (CD, DVD) koji sadrži 4 fotografije iz filma u visokoj rezoluciji (min. 300 dpi), sinopsis filma od 400 znakova i od 200 znakova, biografije redatelja/-ice, scenarista/-ice i producenta/-ice, glavnih glumaca i njihove fotografije, podnaslov filma, trailer i dijalog-listu na engleskom jeziku. Korisnik prema slobodnoj procjeni može umnožiti press kit u određenoj količini na tiskanom ili elektroničkom mediju.

Za eksperimentalni film:

– 1 beta verziju s podnaslovima na engleskom jeziku koju HAVC može po potrebi zatražiti;

– 50 DVD-a s podnaslovima na engleskom jeziku (od kojih 10-20 komada pripada HAVC-u za promociju i distribuciju na međunarodnim filmskim festivalima i sajmovima);

– 10 plakata na engleskom jeziku (od kojih 1-5 pripada HAVC-u za promociju i distribuciju na međunarodnim filmskim festivalima i sajmovima);

– 200 promidžbenih letaka na engleskom jeziku (od kojih 70 pripada HAVC-u za promociju i distribuciju na međunarodnim filmskim festivalima i sajmovima);

– press kit na engleskom jeziku na elektroničkom mediju (CD, DVD) koji sadrži 4 fotografije iz filma u visokoj rezoluciji (min. 300 dpi), sinopsis filma od 400 znakova i od 200 znakova, biografije redatelja/-ice, scenarista/-ice i producenta/-ice, glavnih glumaca i njihove fotografije, podnaslov filma, trailer i dijalog-listu na engleskom jeziku. Korisnik prema slobodnoj procjeni može umnožiti press kit u određenoj količini na tiskanom ili elektroničkom mediju.

JAVNI POZIV ZA POTICANJE RAZVOJA SCENARIJA DUGOMETRAŽNIH IGRANIH, DOKUMENTARNIH I ANIMIRANIH FILMOVA

Članak 43.

Sredstva za poticanje razvoja scenarija dugometražnih igranih, dokumentarnih i animiranih filmova temeljem ovog Pravilnika dodjeljuju se putem Javnog poziva za poticanje razvoja scenarija.

Javni poziv za poticanje razvoja scenarija dugometražnih igranih, dokumentarnih i animiranih filmova (u daljnjem tekstu: Javi poziv za scenarij) raspisuje Vijeće na temelju prijedloga ravnatelja HAVC-a sukladno Nacionalnom programu jedanput godišnje.

Javni poziv za scenarij otvoren je 30 dana, objavljuje se u dnevnom tisku i na internetskoj stranici HAVC-a, a rezultati se objavljuju u roku naznačenom u samom pozivu.

Članak 44.

Pravo sudjelovanja u Javnom pozivu za scenarij imaju:

– domaće fizičke osobe

– pravne osobe registrirane za proizvodnju audiovizualnih djela sa sjedištem u Republici Hrvatskoj

– scenarist/-ica ili autor/-ica literarnog predloška

– redatelj/-ica koji/-a piše scenarij ili samo producent/-ica koji/-a želi razviti scenarij

– bilo koja kombinacija ovih navedenih fizičkih ili pravnih osoba.

Sredstva po ovom Javnom pozivu mogu se dodijeliti za suradnju najviše dvoje scenarista na jednom tekstu, i to ravnomjerno.

Pravo sudjelovanja nemaju projekti kojima su već odobrena sredstva za razvoj scenarija ili za audiovizualno stvaralaštvo na jednom od prethodnih Javnih poziva.

Odobravanje sredstava za razvoj scenarija ne obvezuje HAVC na sudjelovanje u financiranju neke od sljedećih faza razvoja projekta ili produkcije filma prema tom scenariju.

Članak 45.

Prijava projekta na Javni poziv za scenarij treba sadržavati:

– životopis scenarista/-ice

– sinopsis za izvornu ideju na najmanje jednoj do dvije kartice ili

– literarni predložak sa scenarističkom koncepcijom ili

– treatment na 10 do 20 kartica ili

– scenarij koji zahtijeva doradu,

sve na hrvatskom jeziku.

Članak 46.

Razmatranje i vrednovanje projekata prijavljenih na Javni poziv razvoja scenarija obavlja jedan umjetnički savjetnik kojeg imenuje Vijeće na prijedlog ravnatelja prvenstveno iz redova uglednih filmskih djelatnika, a po potrebi i drugih kulturnih djelatnika.

Umjetnički savjetnik ima pravo na naknadu za svoj rad. Visinu naknade utvrđuje ravnatelj.

Umjetnički savjetnik čiji je rad u prvom mandatu Vijeće ocijenilo uspješnim može biti ponovo imenovan za još jedno mandatno razdoblje.

Članak 47.

Umjetnički savjetnik ima sljedeće zadaće:

– čita prijavljeni natječajni materijal;

– piše recenzije i daje ocjenu kvalitete;

– predlaže Vijeću listu prioriteta te izdvaja posebno preporučljive prijave;

– procjenjuje završnu verziju scenarija.

Pri razmatranju i vrednovanju projekta ocjenjuje se potencijal ideje, ostvarivost projekta i umjetnička relevantnost.

Članak 48.

Nositelj projekta sklapa ugovor s HAVC-om kojim preuzima obvezu dostave scenarija u roku od 12 mjeseci po potpisu ugovora i u skladu s profesionalnim standardima u hrvatskoj i svjetskoj audiovizualnoj industriji.

Članak 49.

Dinamika isplate:

– 60% odobrenih sredstava nakon potpisivanja ugovora;

– 40% odobrenih sredstava nakon obavljene procjene od strane umjetničkog savjetnika i nakon što se utvrdi da su sve odredbe ugovora ispunjene.

Članak 50.

Ukoliko umjetnički savjetnik u postupku razmatranja i vrednovanja utvrdi da je scenarij promijenjen bez znanja umjetničkog savjetnika tako da se bitno mijenja smisao odobrenog teksta, predložit će Vijeću odbijanje scenarija. Ako Vijeće odbije scenarij, nositelj projekta obvezan je vratiti HAVC-u dotad isplaćena sredstva.

Ako se u tijeku rada na pisanju scenarija ukažu objektivne smetnje koje onemogućuju izvršenje preuzetih ugovornih obveza do ugovorenog roka (viša sila ili slične teškoće), nositelj projekta obvezan je o tome bez odlaganja obavijestiti HAVC.

Ako nositelj projekta ne dostavi završen scenarij i ne zatraži procjenu u utvrđenom roku ili Vijeće na prijedlog umjetničkog savjetnika odbije završenu verziju scenarija, HAVC neće isplatiti 40% preostalih sredstava, a nositelj projekta obvezan je primljena sredstva vratiti u roku od 15 dana od dana primitka zahtjeva za povrat.

Nositelj projekta obvezan je u svakom trenutku na traženje HAVC-a i umjetničkog savjetnika dati informacije o tijeku rada na scenariju te dati na uvid do tada napisan scenarij ili dijelove scenarija.

Članak 51.

Sredstva koja HAVC dodjeljuje po Javnom pozivu za scenarij su nepovratna, osim u slučajevima neispunjavanja odredaba ugovora, kao i u slučajevima reguliranim ovim Pravilnikom.

JAVNI POZIV ZA POTICANJE RAZVOJA PROJEKTA DUGOMETRAŽNIH IGRANIH, DOKUMENTARNIH I ANIMIRANIH FILMOVA

Članak 52.

Sredstva za poticanje razvoja projekata dugometražnih igranih, dokumentarnih i animiranih filmova temeljem ovoga Pravilnika dodjeljuju se putem Javnog poziva za poticanje razvoja projekata.

Javni poziv za poticanje razvoja projekata dugometražnih igranih, dokumentarnih i animiranih filmova (u daljnjem tekstu: Javni poziv za razvoj projekta) raspisuje Vijeće na temelju prijedloga ravnatelja sukladno Nacionalnom programu jedanput godišnje.

Javni poziv za razvoj projekta otvoren je 30 dana, objavljuje se u dnevnom tisku i na internetskoj stranici HAVC-a, a rezultati se objavljuju u roku naznačenom u samom pozivu.

Članak 53.

Pravo sudjelovanja u Javnom pozivu za razvoj projekta imaju:

– pravne osobe registrirane za proizvodnju audiovizualnih djela sa sjedištem u Republici Hrvatskoj

– nezavisni producenti/-ice, zajednički s redateljima/-icama, sa scenarijem za koji su stekli autorska prava ili potpisali rezervaciju, tj. opciju s autorom/-icom, a u svrhu snimanja audiovizualnog djela.

Pravo sudjelovanja u Javnom pozivu za razvoj projekta nemaju:

– naručeni filmovi

– nastavni filmovi

– filmski projekti namijenjeni marketingu i reklami

– redatelji/-ice i producenti/-ice koji su u dosadašnjem radu prekršili ugovorne obveze prema HAVC-u ili Ministarstvu kulture

– redatelji/-ice i producenti/-ice s istim projektom za koji su već dobili sredstva na jednom od prethodnih Javnih poziva za razvoj projekta.

Odobravanje sredstava za razvoj projekta ni na koji način ne obvezuje HAVC na sudjelovanje u financiranju produkcije filma prema tom scenariju.

Članak 54.

Javnom pozivu za razvoj projekta obavezno se prilaže prijavnica (koja se može dobiti u HAVC-u ili na internetskoj stranici HAVC-a) za svaki projekt.

Uz prijavnicu se obavezno prilažu slijedeći dodaci:

– scenarij

– sinopsis

– redateljska koncepcija

– motivacijsko pismo producenta/-ice za razvoj projekta

– dokaz o autorskim pravima (izjava ili ugovor o reguliranim autorskim pravima za scenarij),

– životopisi scenarista/-ice, redatelja/-ice i producenta/-ice

– opis producentske kuće

– operativni plan razvoja projekta

– plan financiranja razvoja projekta i financijski plan razvoja projekta,

sve na hrvatskom jeziku i u kunskim iznosima te

– bonitet producenta/-ice (BON-1 i Bon-2).

Prijave s nepotpunim podacima uz koje nije priložena tražena dokumentacija, kao i prijave koje se ne dostave u navedenom roku neće se uvrstiti u Javni poziv za razvoj scenarija niti razmatrati.

Sav navedeni natječajni materijal s prilozima koji se predaje na Javni poziv za razvoj projekta treba biti potpisan i ovjeren od strane nositelja projekta, tj. producenta/-ice.

Članak 55.

Razmatranje i vrednovanje projekata prijavljenih na Javni poziv za razvoj projekta obavlja umjetnički savjetnik (isti koji razmatra i vrednuje projekte prijavljene na Javni poziv za razvoj scenarija) kojeg imenuje Vijeće na prijedlog ravnatelja prvenstveno iz redova uglednih filmskih djelatnika, a po potrebi i drugih kulturnih djelatnika.

Umjetnički savjetnik ima pravo na naknadu za svoj rad. Visinu naknade utvrđuje ravnatelj.

Umjetnički savjetnik čiji je rad u prvom mandatu Vijeće ocijenilo uspješnim, može biti ponovno imenovan za još jedno mandatno razdoblje.

Članak 56.

Umjetnički savjetnik ima sljedeće zadaće:

– čita prijavljeni natječajni materijal:

– piše recenzije i daje ocjenu kvalitete;

– predlaže Vijeću listu prioriteta prijava te izdvaja prijave posebno preporučljive za realizaciju;

– procjenjuje završnu verziju scenarija i uspješnost cjelokupnog procesa razvoja projekta po završetku te dostavlja izvješće HAVC-u.

Pri razmatranju i vrednovanju projekta ocjenjuje se mogućnost realizacije projekta u zadanim uvjetima, kvaliteta scenarija, suvremenost, relevantnost za hrvatsku audiovizualnu umjetnost, kvaliteta dijaloga te stupanj razvoja pisanja scenarija i razvoja projekta do trenutka prijave.

Članak 57.

Nositelj projekta sklapa ugovor s HAVC-om kojim preuzima obvezu razvoja projekta u roku od 24 mjeseca po potpisu ugovora i u skladu s profesionalnim standardima u hrvatskoj i svjetskoj audiovizualnoj industriji.

Članak 58.

Dinamika isplate:

– 60% odobrenih sredstava nakon potpisivanja ugovora;

– 40% odobrenih sredstava nakon obavljene procjene od strane umjetničkog savjetnika i nakon što se utvrdi da su sve odredbe ugovora ispunjene.

Članak 59.

Predlagatelj je dužan po završetku razvoja projekta i u roku dostaviti rezultate razvoja projekta i završenu verziju scenarija HAVC-u.

Ako se u tijeku razvoja projekta ukažu objektivne smetnje koje onemogućuju izvršenje preuzetih ugovornih obveza do ugovorenog roku (viša sila ili slične teškoće), nositelj projekta obvezan je o tome bez odlaganja obavijestiti HAVC.

Ako nositelj projekta ne dostavi tražene materijale i ne zatraži procjenu u utvrđenom roku ili Vijeće na prijedlog umjetničkog savjetnika odbije izvješće i materijale predlagatelja, HAVC neće isplatiti 40% preostalih sredstava, a nositelj projekta obvezuje se primljena sredstva obvezatno vratiti u roku od 15 dana od dana primitka zahtjeva za povrat.

Nositelj projekta obvezan je u svakom trenutku na traženje HAVC-a i umjetničkog savjetnika dati informacije o tijeku rada na razvoju projekta, financijsko izvješće dotad utrošenih sredstava te dati na uvid do tada napisan scenarij.

Članak 60.

Sredstva koja HAVC dodjeljuje po Javnom pozivu za razvoj projekta su nepovratna, osim u slučajevima neispunjavanja odredaba ugovora, kao i u slučajevima reguliranim ovim Pravilnikom.

Kriteriji vrednovanja razvoja projekata na javnom pozivu za razvoj projekta:

DUGOMETRAŽNI IGRANI, DOKUMENTARNI I ANIMIRANI FILM

Članak 61.

DUGOMETRAŽNI IGRANI FILM – NAJVIŠE 100 BODOVA

|  |  |
| --- | --- |
|  | bodovi |
| SCENARIJ | od 0 do 50 |
| REDATELJ/-ICA | a+b+c+d-  najviše do 30 |
| a) cjelokupni opus redatelja/-ice | od 1 do 3 |
| b) koncepcija novog projekta | od 1 do 5 |
| c) USPJEH ZADNJEG DUGOMETRAŽNOG  FILMA:  broj prodanih kinoulaznica filma:  preko 5.000 gledatelja  preko 10.000 gledatelja  preko 15.000 gledatelja  preko 20.000 gledatelja  preko 25.000 gledatelja  preko 30.000 gledatelja  preko 35.000 gledatelja  preko 40.000 gledatelja | najviše 8  1  2  3  4  5  6  7  8 |
| d) USPJEH ZADNJEG DUGOMETRAŽNOG FILMA: festivali | ukupno najviše 22 |
| Cannes, Berlin, Venecija |  |
| konkurencija, sudjelovanje | 6 |
| konkurencija, Grand Prix | 10 |
| konkurencija, ostale nagrade | 8 |
| popratni program, sudjelovanje | 4 |
| popratni program, nagrade | 7 |
| Ostali A festivali |  |
| konkurencija, sudjelovanje | 4 |
| konkurencija, Grand Prix | 8 |
| konkurencija, ostale nagrade | 6 |
| popratni program, sudjelovanje | 2 |
| popratni program, nagrade | 4 |
| B festivali |  |
| konkurencija, sudjelovanje | 1 |
| konkurencija, Grand Prix | 4 |
| konkurencija, ostale nagrade | 3 |
| popratni program, nagrade | 2 |
| popratni program, sudjelovanje | 0 |
| Oscar, EFA, Zlatni globus |  |
| kandidatura za Oscara | 2 |
| nominacija za Oscara | 8 |
| Oscar | 10 |
| selekcija EFA-e | 5 |
| nominacija za EFA nagrade | 8 |
| nagrada EFA-e | 10 |
| nominacija za Zlatni globus | 8 |
| Zlatni globus | 10 |
| Nacionalni festivali |  |
| Grand Prix | 3 |
| nagrada kritike | 2 |
| nagrada publike | 2 |
| ostale nagrade | 1 |
| PRODUCENT-ICA | najviše 20 |
| a) cjelokupni opus producenta/-ice i dokumentacija za novi projekt | do 10 |
| b) USPJEH ZADNJA 2 DUGOMETRAŽNA FILMA: broj kinoulaznica | ukupno najviše 5 |
| – preko 5.000 gledatelja | 1 |
| – preko 10.000 | 2 |
| – preko 20.000 | 5 |
| c) USPJEH ZADNJA 2 DUGOMETRAŽNA FILMA: festivali | ukupno najviše 5 |
| B festivali |  |
| Konkurencija | 1 |
| Nagrada | 2 |
| A festivali, Oscar, EFA |  |
| popratni program festivala | 2 |
| konkurencija | 3 |
| nominacija za Oscar ili nagradu EFA-e, Zlatni globus | 5 |
| Nacionalni festivali | ukupno najviše 5 |
| Grand Prix | 3 |
| nagrada publike | 2 |
| ostale nagrade | 1 |

KOMPLEMENTARNE DJELATNOSTI

Članak 62.

Sredstva za poticanje komplementarnih djelatnosti temeljem ovoga Pravilnika dodjeljuju se putem Javnog poziva za dodjelu sredstava za poticanje komplementarnih djelatnosti sukladno Nacionalnom programu, odnosno Godišnjem planu ostvarenja programa (dalje u tekstu: Javni poziv za komplementarne djelatnosti).

Javni poziv za komplementarne djelatnosti raspisuje Vijeće na prijedlog ravnatelja HAVC-a jedanput godišnje u drugoj polovici godine i objavljuje ga u dnevnom tisku i na internetskoj stranici HAVC-a.

U Javnom pozivu za komplementarne djelatnosti naznačuje se rok do kada je Javni poziv za komplementarne djelatnosti otvoren, kao i rok u kojem će se objaviti rezultati.

Članak 63.

Pravo sudjelovanja na Javnom pozivu za komplementarne djelatnosti imaju fizičke i pravne osobe koje su registrirane i bave se komplementarnim djelatnostima sa sjedištem u Republici Hrvatskoj.

U provođenju Javnog poziva za komplementarne djelatnosti osobito će se podupirati programi koji su od interesa za Republiku Hrvatsku, i to programi koji:

– hrvatsku audiovizualnu kulturu stavljaju u europski kontekst;

– promiču interkulturni dijalog i razvoj civilnog društva;

– stručno utemeljeni, visoke razine kvalitete, profilirani u odnosu na osnovnu djelatnost organizatora te

– se odvijaju kontinuirano.

Članak 64.

Prijave na Javni poziv za komplementarne djelatnosti podnose se na prijavnici koja se može dobiti u HAVC-u ili na internetskoj stranici HAVC-a.

Uz prijavnicu obvezatno treba priložiti pisano obrazloženje zahtjeva sa svim prilozima navedenim u Javnom pozivu za komplementarne djelatnosti i dostaviti HAVC-u u naznačenom roku i u navedenom broju primjeraka.

Prijave s nepotpunim podacima, prijave uz koje nije dostavljena tražena dokumentacija, kao i prijedlozi koji se ne dostave HAVC-u u navedenom roku neće se razmatrati.

U iznimnim slučajevima, kada se priloži dokaz o nemogućnosti prijave u naznačenom roku, razmatrat će se i prijave koje su dostavljene izvan roka.

Članak 65.

Razmatranje i vrednovanje projekata prijavljenih na Javni poziv za komplementarne djelatnosti obavljaju tri umjetnička savjetnika.

Na imenovanje umjetničkih savjetnika, njihov mandat i naknadu za rad, primjenjuju se odredbe ovoga Pravilnika.

Članak 66.

Umjetnički savjetnik ima sljedeće zadaće:

– čita natječajni materijal;

– piše ocjenu kvalitete s obrazloženjem;

– predlaže Vijeću listu prioriteta te izdvaja projekte posebno preporučljive za realizaciju;

– prati realizacije prihvaćenih projekata te

– dostavlja HAVC-u izvješće o tijeku realizacije projekta.

Članak 67.

Za prihvaćene projekte sklopit će se ugovor o sufinanciranju između HAVC– a s jedne strane i nositelja projekta s druge strane u roku od 30 dana od dana kada je Vijeće prihvatilo projekt.

Članak 68.

Ugovorena sredstva HAVC će isplatiti na žiroračun nositelja projekta, ovisno o tijeku izvršenja projekta i priljevu sredstava prikupljenih sukladno Zakonu, u pravilu sljedećom dinamikom:

– 80% za pripreme i održavanje projekta te

– 20% po predanom izvješću.

Članak 69.

Nositelj projekta ugovorom sklopljenim s HAVC-om preuzima obvezu realizacije projekta do ugovorenog roka, sukladno priloženom i odobrenom financijskom planu.

Nositelj programa obvezuje se osigurati preostala sredstva potrebna za izvršenje projekta, a sredstva dobivena od HAVC-a koristit će namjenski.

Nositelj projekta obvezuje se HAVC-u dostaviti programski materijal i financijsko izvješće najkasnije mjesec dana po završetku programa.

Izvješće treba sadržavati:

– opis izvršenog projekta

– tablicu učešća svih sufinancijera

– kopije plaćenih računa i obračun troškova sa specifikacijom računa plaćenih sredstvima HAVC-a

– popratnu dokumentaciju vezanu uz izvršeni program.

HAVC ima pravo koristiti izvješće i programski materijal nositelja projekta za svoja izvješća i publikacije.

HAVC će putem svoje stručne službe ili na drugi pogodan način nadzirati utrošak sredstava.

Članak 70.

Nositelj projekta obvezan je pravodobno izvijestiti HAVC o eventualnim objektivnim smetnjama koje onemogućuju izvršenje projekta u ugovorenom roku, a HAVC može po primljenoj obavijesti izmijeniti ugovorne obveze ili zatražiti povrat uplaćenih sredstava, uz obračunate kamate utvrđene kod poslovne banke HAVC-a.

Članak 71.

Ukoliko nositelj projekta po završetku projekta ne dostavi pravovremeno cjelovit i odgovarajući izvještaj, HAVC nije dužan podmiriti neisplaćeni dio sredstava.

HAVC ima pravo pratiti izvršenje projekta, nadzirati trošenje sredstava te u svako doba zatražiti izvješće.

Ako nositelj tijekom izvršenja projekta namjerava promijeniti financijski plan za više od 20%, dužan je prethodno pribaviti suglasnost HAVC-a.

Članak 72.

Nositelji projekta koji su potpisnici ugovora dužni su kontinuirano i u svakom trenutku na traženje HAVC-a dati sve umjetničke i poslovne informacije o tijeku i realizaciji programa, kao i svu financijsku dokumentaciju o iznosima sredstava dodijeljenim od strane HAVC-a.

U slučaju davanja neistinitih podataka HAVC ima pravo jednostrano raskinuti ugovor, kao i ako procijeni da je nastupilo bitno odstupanje od predviđenog i odobrenog financijskog plana bez opravdanog razloga te ima pravo jednostrano raskinuti ugovor s nositeljem projekta.

MEĐUNARODNA SURADNJA

Članak 73.

Sredstvima HAVC-a namijenjenim audiovizualnim djelatnostima sufinancirat će se također i komplementarne filmske djelatnosti, tj. programi međunarodne suradnje.

U programe međunarodne suradnje ubrajaju se:

– međunarodni filmski festivali i audiovizualne manifestacije: programi gostovanja hrvatskih autora/-ica, producenata/-ica, izbornika filmskih festivala, filmskih stručnjaka i djelatnika,

– međunarodni filmski festivali i audiovizualne manifestacije: program izrade promidžbenih materijala i prijavljivanje u službenu konkurenciju festivala,

– međunarodni filmski festivali i audiovizualne manifestacije: programi predstavljanja i promocije filmova,

– programi međunarodne kulturalne razmjene iz područja audiovizualnih djelatnosti (razmjena hrvatskih i stranih pojedinaca i institucija),

– programi stručnog usavršavanja,

– pitching, koprodukcijski forumi i programi za razvoj projekata,

– međunarodni filmski sajmovi,

– međunarodni filmski sajmovi: potpora producentima/-icama i autorima/-icama za predstavljanje filmova te

– programi potpore za međunarodnu kinodistribuciju hrvatskih filmova.

Članak 74.

Sredstva za međunarodnu suradnju iz ovoga Pravilnika dodjeljuju se putem godišnjeg Javnog poziva za dodjelu sredstava za poticanje komplementarnih djelatnosti u okviru kojeg se raspisuje Javni poziv za programe međunarodne suradnje sukladno Nacionalnom programu, odnosno Godišnjem planu ostvarenja Programa (dalje u tekstu: Javni poziv za međunarodnu suradnju).

Javni poziv za međunarodnu suradnju raspisuje HAVC i objavljuje ga u dnevnom tisku i na svojoj internetskoj stranici.

Javni poziv za međunarodnu suradnju otvoren je tijekom cijele godine uz tromjesečno donošenje odluka.

Članak 75.

Pravo podnošenja prijedloga na Javni poziv za komplementarne djelatnosti, tj. međunarodnu suradnju imaju fizičke ili pravne osobe koje su registrirane i bave se komplementarnim djelatnostima sa sjedištem u Republici Hrvatskoj.

HAVC će osobito podupirati one programe međunarodne suradnje koji:

– su od interesa za Republiku Hrvatsku i hrvatsku kinematografiju;

– hrvatsku kulturu stavljaju u europski kontekst;

– promiču interkulturni dijalog i razvoj civilnog društva;

– su stručno utemeljeni, visoke razine kvalitete i sadržajne inovativnosti te profilirani u odnosu na osnovnu djelatnost organizatora;

– se odvijaju kontinuirano, doprinose promicanju hrvatskog filma, filmskih autora/-ica i djelatnika u svijetu;

– su nagrađivani te

– su značajni za očuvanje hrvatske kulturne baštine i kulturnog identiteta.

Članak 76.

Prijave se podnose na odgovarajućim obrascima koji se mogu dobiti u HAVC-u ili na internetskoj stranici HAVC-a.

Uz prijavnicu obavezno treba priložiti pisano obrazloženje zahtjeva sa svim prilozima navedenim u Javnom pozivu i dostaviti HAVC-u u naznačenom roku i u navedenom broju primjeraka.

Prijave s nepotpunim podacima te prijave uz koje nije dostavljena potpuna dokumentacija neće se razmatrati.

Članak 77.

U svim ostalim pitanjima programa međunarodne suradnje na odgovarajući se način primjenjuju odredbe ovog Pravilnika vezane uz komplementarne djelatnosti.

Članak 78.

Stupanjem na snagu ovoga Pravilnika prestaje važiti Pravilnik o kriterijima za utvrđivanje programa javnih potreba u području filma i njihovom financiranju (»Narodne novine« broj 62/03).

Članak 79.

Ovaj Pravilnik stupa na snagu osmog dana od dana objave u »Narodnim novinama«.

Klasa: 111-007

Urbroj: 1569-2009

Zagreb, 11. prosinca 2009.

Predsjedavajući
Hrvatskog audiovizualnog vijeća
dr. sc. Nikša Sviličić
ravnatelj Hrvatskog audiovizualnog centra, v. r.

Pravilnik, NN 152/2009-3737